ગુજરાતી સમાચાર: દિલ્હીના નિઝામુદ્દીન મરકજ કાર્યક્રમનું ગુજરાત કનેક્શન, તપાસનો ધમધમાટ | Residents Of Gujarat Had Participated In A Religious Event In Delhi - Other | I Am Gujarat
Gujarati News Other દિલ્હીના નિઝામુદ્દીન મરકજ કાર્યક્રમનું ગુજરાત કનેક્શન, તપાસનો ધમધમાટ
દિલ્હીના નિઝામુદ્દીન મરકજ કાર્યક્રમનું ગુજરાત કનેક્શન, તપાસનો ધમધમાટ
Published: Mar 31, 2020 22:41 pm IST
અમદાવાદઃ દિલ્હીમાં યોજાયેલા તબલીગી જમાતના નિઝામુદ્દીન મરકજના કાર્યક્રમમાં જેટલા પણ લોકોએ હાજરી આપી હતી તેમાંથી મોટાભાગના લોકો કોરોના વાયરસના સંક્રમણથી પીડિત સામે આવ્યા છે. આ પીડીતમાંથી 10 લોકો તો મોતને પણ ભેટ્યા છે. દેશ-વિદેશના અલગ-અલગ ભાગમાંથી આ કાર્યક્રમમાં હાજરી આપવા આવેલા લોકોમાં ગુજરાતના પણ કેટલાક લોકોનો સમાવેશ હોવાની આશંકા રાજ્ય પોલીસવડા શિવાનંદ ઝાએ વ્યક્ત કરી છે અને આ મામલે તપાસ કરવાના આદેશ આપ્યા છે.
ભાવનગરના વ્યક્તિની પણ હતી હાજરી
નોંધનીય છે કે દિલ્હીના તબલીગી જમાતના નિઝામુદ્દિન મરકજના કાર્યક્રમમાં દેશ-વિદેશના આશરે 1500 કરતા વધુ લોકોએ ભાગ લીધો હતો. નિઝામુદ્દિન ખાતે યોજાયેલા કાર્યક્રમમાં ભાગ લેનાર ભાવનગરના વ્યક્તિનું કોરોના વાયરસના કારણે જ મોત નીપજ્યું હતું. હવે આ ઘટસ્ફોટ થયા પછી ભાવનગર રેન્જ આઈજીએ SITની રચના કરી છે અને આ કાર્યક્રમમાં ભાગ લેનારની શોધખોળ કરી ક્વોરન્ટિન કરવા માટે તપાસ હાથ ધરી છે.
ભાવનગરના લોકોએ આપી હતી હાજરી
ગુજરાત રાજ્ય પોલીસવડા શિવાનંદ ઝાએ પ્રેસ કોન્ફરન્સમાં કહ્યું હતું કે, દિલ્હીના નિઝામુદ્દિનમાં થયેલા ધાર્મિક આયોજનમાં ગુજરાતના પણ કેટલાક લોકોની હાજરી હતી. જે દેશમાં કોરોના વાયરસનું સંક્રમણ ફેલાવવાનું એક માધ્યમ બન્યા છે. ગુજરાતમાંથી જેટલા પણ લોકોએ હાજરી આપી હતી. તેટલા લોકોની ઓળખ માટે તપાસના આદેશ આપવામાં આવ્યાં છે અને તપાસમાં એ ઘટસ્ફોટ થયો છે કે ભાવનગરથી કેટલાક લોકોએ આ કાર્યક્રમમાં હાજરી આપી હતી.
એટીએસ પણ કરી રહી છે શોધખોળ
શિવાનંદ ઝાએ કહ્યું હતું કે,'અમે જાણીએ છીએ કે ગુજરાતથી કેટલાક લોકો આ કાર્યક્રમમાં ભાગ લેવા માટે પહોંચ્યા હતાં. મુખ્યમંત્રી વિજય રુપાણીએ પણ આ મુદ્દે પગલા લેવાનું જણાવ્યું છે. અમદાવાદના ક્રાઈમ બ્રાંચ ડીસીપી દિપેન ભદ્રન સાથે એટીએસને પણ તેવા લોકો (જેમણે આ કાર્યક્રમમાં હાજરી આપી હતી)ની ઓળખ કરવાનું કામ સોંપવામાં આવ્યું છે.'